Enne, kui ma fotojahiga liitusin, polnud mul virtuaalilmas miskit peale kontode ja seesamune blogi. Ka illustreerisin oma teoseid vastavalt teemale, Opera veebilehitseja vidina Artist's Sketchbook'i abil.  Seda enam hakkas mind huvitama, kas ma distsiplinaarkorras suudan igal  nädalal välja tuua mõnda pilti.  Selleks sai liitutud fotojahiga.  Muidu liitunuks ka fotoblogarditega, aga seal paistab olema profesionaalse suunitlusega seltskond koos.  Mina oma vaevu suurte näppude vahele mahtuvat pisikest digiseepi ei pea profiaparaadiks.    Nüüd, kus ma olen fotojahil oma pilte esitlenud, on vastukajadena saabunud õlalepatsutamisi ning küsimusi: Sul on silma ja oskusi häid silmapilguviive üles võtta. Kle, millal's  parema aparaadi ostad?  Mille peale mina punastan ja kokutan vaikselt: Sellepärast mul vast head pildid välja tulevadki, et mul siuke sitt aparaat käepärast on.     Taas tõsiseks minnes olen ma kaalunud Olympuse digipeeglile üle minna.  Aga nüüd paistab, et ma ikkagi hülgan selle mõtte.  Pigem vaatan teiste tegijate poole...  Ahjaa, ma ei tõmble nii hirmsat moodi igat eluhetke jäädvustama. Ühesõnaga, pühapäevapiltnik.  Oma lõbuks ja teistele hindamiseks panen veel kogunenud  fotosid välja.  Pilte ma eriti tuuninud ei ole, lihtsalt pole vajadust ega tahtmist ülesvõtteid millegiga ära solkida. Kui mõni pilt oli vähe kehvema kvaliteediga välja kukkunud, siis olen selle värvitasakaalu veidi muutnud...